Puniki lis taman nasional ring Indonésia. Saking 55 taman nasional, 6 riantara ipun rumasuk Situs Tetamian Gumi, 10 taman rumasuk Jaringan Cagar Biospér Gumi, miwah 5 taman pinaka tanah belus sané ring internasional kasaibin antuk Konvensi Ramsar. Akéh nyané 10 taman kadominasi olih patoyan.

Limang taman nasional Indonésia kapartama kaadegang warsa 1980. Akéh nyané munggah nganti 41 taman warsa 2003. Ring pajimbaran akéh-akéhan warsa 2004, 9 taman nasional anyar kaadegang nganti akéh ipun 50 taman. Wawengkon Gunung Tambora katetapang dados taman nasional warsa 2015. Lantas 3 taman nasional punika ring Nusa Sumatra, Sulawesi, miwah Bangka kawewehin ring warsa 2016. Sané pinih untat ring warsa 2022 wenten katetapang taman nasional anyar Moyo Satonda.

Lelintihan 

Lelintihan kapertama manah antuk krama nyaibin palemahan ring Indonésia kaceritayang ring prasasti Talang Tuo saking aab Krajan Sriwijaya, ring prasasti irika kanikayang krama Sriwijaya ring pamahbah nyané seneng maboros. Nyansan suwé medal manah antuk nyaibin palemahan, antuk ngamargiang palestarian ring rupa taman palestarian. Taman punika karesmiang olih Raja Sri Jayanasa ring 26 Maret 684, kaparinamain Taman Sriksetra  sané madaging sajebag soroh entikan sané wénten ring gumi Sriwijaya, punika taman konservasi sané kapertama kauningin ring gumi Nusantara.

Ring aab kolonial, wénten kawangun taman konservasi Kebun Raya Bogor ring warsa 1817, miwah kebun raya karya putra wangsa kapertama, Kebun Raya Bali ring warsa 1959 sané makasami marupa taman konservasi ex situ. Sadurung kamahardikaan Indonésia, pameréntah kolonial polih ngadegang taman konservasi in situ, satunggil Cagar Palemahan kapertama ring Indonésia punika Cagar Palemahan Dépok, 31 Maret 1913 (mangkin Taman Wana Raya Pancoran Mas Dépok), punika kaadegang taler Natuurmonumenten en Wildreservaten Lorentz punika unggah ungguh ipun sekadi taman nasional (mangkin Taman Nasional Lorentz).

Wawu ring warsa 1980 kaadegang taman nasional kapertama ring Indonésia, daweg nika acepokan kaadegang 5 taman nasional, luiré Taman Nasional Gunung Gedé Pangrango, Taman Nasional Gunung Léuser, Taman Nasional Ujung Kulon, Taman Nasional Komodo, miwah Taman Nasional Baluran.

Sadurung kongrés taman nasional jagat kaadegang nem taman nasional anyar, luiré Taman Nasional Kapuloan Seribu, Taman Nasional Méru Betiri, Taman Nasional Kutai, Taman Nasional Tanjung Puting, Taman Nasional Manuséla miwah  Taman Nasional Loré Lindu, sané ngardi Indonésia daweg nika madué solas taman nasional, samian taman punika karesmiang ring kongrés taman nasional jagat ka-3 sané kamargiang ring Bali warsa 1983. Sesampun kongrés punika kantun ring 1980-an wénten kaadegang Taman Nasional Bromo Tengger Seméru ring warsa 1983, Taman Nasional Karimunjawa ring warsa 1986, sareng Taman Nasional Way Kambas miwah Taman Nasional Rawa Aopa Watumohai ring warsa 1989.

Ring aab 1990-an punika dados dasawarsa pinih akéh pameréntah Indonésia ngadegang taman nasional, wénten selikur taman nasional anyar sané kaadegang, ring warsa 1990 wénten Taman Nasional Gunung Rinjani, Taman Nasional Gunung Palung, miwah Taman Nasional Wasur, Taman Nasional Bogani Nani Wartaboné miwah Taman Nasional Bunakén ring warsa 1991. Daweg warsa 1992 kaadegang nem taman nasional anyar luiré Taman Nasional Kelimutu, Taman Nasional Alas Purwo, Taman Nasional Gunung Halimun Salak, Taman Nasional Bukit Baka Bukit Raya, Taman Nasional Berbak miwah Taman Nasional Sibérut. Wawu ring warsa 1995 kaadegang malih tiga taman nasional anyar inggih punika Taman Nasional Bali Kawan, Taman Nasional Betung Kerihun miwah Taman Nasional Bukit Tiga Puluh. Wenten Taman Nasional Kayan Mentarang kaadegang warsa 1996, miwah Taman Nasional Lorentz ring warsa 1997. Ring warsa 1998 kaadegang taman nasional katiga miwah kapapat ring Nusa Sumba druwen Propinsi Nusa Tenggara Kangin. Ring warsa 1999 sané dados warsa ungkur 1990-an punika kaadegang tiga taman nasionall anyar luiré Taman Nasional Danu Sentarum, Taman Nasional Bukit Barisan Selatan miwah Taman Nasional Kerinci Seblat.

Ring aab 2000-an wénten pat welas taman nasional anyar sané kaadegang, sané kapertama ring warsa 2000 kaadegang Taman Nasional Bukit Duabelas, awarsa salanturné wénten kalih taman nasional sané wawu kaadegang, punika Taman Nasional Taka Bonératé miwah Taman Nasional Sembilang. Kalih warsa sesampunné wénten kaadegang Taman Nasional Celuk Cenderawasih miwah Taman Nasional Wakatobi. Ring warsa 2004 dados warsa ring dija warsa punika dados pinih akéh ngadegang taman nasional, sapunika wénten sia taman nasional anyar sané kaadegang, luiré Taman Nasional Gunung Ciremai, Taman Nasional , Taman Nasional , Taman Nasional Gunung Merapi, Taman Nasional Gunung Merbabu, Taman Nasional Sebangau, Taman Nasional Akétajawé-Lolobata, Taman Nasional Bantimurung Bulusaraung, Taman Nasional Kapuloan Togéan, Taman Nasional Batang Gadis miwah Taman Nasional Tesso Nilo. Nganti ungkur dasawarsa 2000-an nenten wénten malih pangadegan taman nasional anyar paindikan puniki ngalantur ngantos warsa 2014.

Ring aab 2010-an wénten papat taman nasional anyar sané kaadegang, sesampun pangadegan anyar taman nasional puyung saking warsa 2005 nganti 2014, wawu ring warsa 2015 kaadegang taman nasional anyar, punika Taman Nasional Gunung Tambora dados taman nasional perdana sané kaadegang ring aab 2010-an. Awarsa sesampunné kaadegang kalih taman nasional anyar, punika Taman Nasional Zamrud miwah Taman Nasional Gunung Maras dados kalih taman nasional sané kaadegang pinih pungkur ring 2010-an. Ring pamahbah warsa 2020-an wénten pangadegan anyar Taman Nasional Moyo Satonda, sané dados taman nasional katiga ring Nusa Tenggara Kawan.

Kritéria 
Satunggil wawengkon prasida katetapang manados taman nasional pinaka madué kritéria-kritéria minakadi:

 Wawengkon sané katetapang madué jimbar sané kangkat antuk nanggung kalangsungan prosés ékologis sacara alami
 Madué wit daya palemahan sané khas tur unik, becik marupa entikan utawi buron miwah ékosistem nyané taler cecirén palemahan sané kantun jangkep lan alami
 Madué asiki utawi makudang ékosistem sané kantun jangkep
 Madué paindikan palemahan sané asli tur alami
 Pinaka wawengkon sané prasida kakepah ring sajeroning Wawengkon Inti, Wawengkon Pawigunaan, Wawengkon Rimba miwah Wawengkon liyanan krana patimbangan kabuatan réhabilitasi wawengkon, kagantungan krama nampek wawengkon, miwah rangka ngadukung upaya palestarian wit daya palemahan kauripan miwah ékosistem nyané

Lis

Cingak taler 

 Wawengkon kasaibin ring Indonésia

Pustaka

Pranala jaba 
  Daftar resmi taman-taman nasional 
  Peta taman nasional di Indonesia 
  Peta Interaktif Taman Nasional